ເທີກີ ຍິງຕອບໂຕ້ ຕໍ່ການໂຈມຕີ ຂອງຊີເຣຍ
ທະຫານ​ເທີ​ກີ ​ຍິງຕອບ​ໂຕ້​ໃນ​ວັນ​ເສົາມື້ນີ້ ທ່າມກາງ​ທີ່​ມີການ​ປະ​ທະ​ກັນ​ຢ່າງ​ດຸ​ເດືອດ​ ຢູ່​ໃນ​ເຂດ​ຊາຍ​ແດນ​ຂອງ​ຝ່າຍ​ຊີ​ເຣຍ
ສື່ມວນຊົນຂອງທາງການເທິກີກ່າວວ່າ ປືນຄົກອີກລູກນຶ່ງຈາກ ຊີເຣຍ ໄດ້ຕົກລົງໃສ່ພາກໃຕ້ຂອງເທີກີ ອົງການຂ່າວ Anatolian ກ່າວວ່າ ທະຫານເທີກີ ໄດ້ຍິງຕອບໂຕ້ ຄືນໃນວັນເສົາ ມື້ນີ້ ຫລັງຈາກລູກປືນຄົກໄດ້ຕົກລົງໃສ່ເຂດຊົນນະ ບົດ ທ່າມກາງທີ່ມີການປະທະກັນຢ່າງດຸເດືອດ ຢູ່ໃນເຂດຊາຍແດນ ຂອງຝ່າຍຊີເຣຍ ທີ່ແຂວງ Idlib ການຍິງປືນຄົກໃສ່ເທີກີເທື່ອຫຼ້າສຸດໄດ້ເກີດຂື້ນຫລັງຈາກນາຍົກລັດຖະມົນຕີເທີກີ ທ່ານ Recep Tayyip Erdogan ໄດ້ເຕືອນຊີເຣຍ ກ່ຽວກັບການສືບຕໍ່ໂຈມຕີຂ້າມຊາຍແດນ ຢູ່ໃນຄໍາຖະແຫລງທີ່ຮ້ອນແຮງຢູ່ທີ່ນະຄອນອິສຕັນບູນ ທ່ານ Edogan ກ່າວວ່າ ລັດຖະ ບານປະທານາທິບໍດີຊີເຣຍ ທ່ານ Bashar al-Assad ບໍ່ຄວນທົດລອງຄວາມສາມາດຂອງເທີກີ ທີ່ຈະໂຈມຕີຕອບໂຕ້ຄືນ ການໃຫ້ຄວາມເຫັນຂອງທ່ານ ໄດ້ເກີດຂື້ນສອງມື້ ຫລັງຈາກຊີເຣຍໂຈມຕີເມືອງ Akcakale ຂອງເທີກີ ທີ່ໄດ້ສັງຫານພົນລະເຮືອນ 5 ຄົນ ຊຶ່ງເປັນນຶ່ງໃນການ ໂຈມຕີຂ້າມຊາຍແດນ ທີ່ຮ້າຍແຮງທີ່ສຸດຂອງຊີເຣຍ ໃນຮອບ 18 ເດືອນຂອງການລຸກຮືຂື້ນຢູ່ໃນປະເທດດັ່ງກ່າວ ຫຼັງຈາກໄດ້ມີການໂຈມຕີແລ້ວ ກໍາລັງເທີກີກໍໄດ້ຍິງປືນໃຫຍ່ຖະຫລົ່ມເປົ້າໝາຍຂອງຊີເຣຍ ແລະສະພາເທີກີ ໄດ້ອະນຸມັດໃຫ້ມີການປະຕິບັດງານທາງທະຫານ ຢູ່ນອກຊາຍແດນຂອງຕົນໄດ້ ຖ້າຫາກມີຄວາມຈໍາເປັນ